Ved du noget? Så hører vi gerne fra dig. Kontakt os på mail 1224@eb.dk eller sms 1224 (koster almindelig sms-takst).

- Vi har haft en skudepisode ved politigården i Albertslund.

Det skriver Københavns Vestegns Politi på Twitter.

Derudover vil de i skrivende stund ikke oplyse yderligere.

Ekstra Bladet erfarer, at der er tale om en betjent, som er blevet ramt af skud. Politiet på Vestegnen vil dog ikke kommentere Ekstra Bladets eller andre mediers oplysninger på nuværende tidspunkt.

Ifølge Ekstra Bladets mand på stedet har alle betjente rundt om politigården trukket deres pistoler eller maskingeværer.

I andre politikredse er der efter skyderiet på Vestegnen øget bevogtning ved politistationer.

- Det er noget, der sker helt rutinemæssigt, indtil vi har mere klarhed over situationen, siger pressetalsmand Mads Jensen fra Københavns Politi til Ekstra Bladet.

Artiklen fortsætter under billedet...



Foto: Kenneth Meyer

Flere vidner fortæller tirsdag morgen, at flere kampklædte betjente går rundt med geværer i området.

- Der er politi alle steder. De går med skydere på vores vej. Der er både civile og uniformerede betjente, fortæller Kathrine Nordstjerne til Ekstra Bladet.

Hun bor 40-50 meter fra politigården og har muren til Anstalten Herstedvester i sin baghave.

Hun var ude at gå morgentur, da en politibetjent pludselig råbte ad hende:

- Gå den anden vej, råbte han, fortæller den 40-årige kvinde, som blev gennet ind i sit hus og fik at vide, at hun skal blive indendørs.

Ekstra Bladets mand på stedet fortæller, at hele politigården er omringet af svært bevæbnet politi med maskinpistoler.

- De er der hele vejen rundt og patruljerer også på omkringliggende veje. De står klar. Man kan ikke komme tæt på politigården.

Artiklen fortsætter under billedet...



Foto: Kenneth Meyer

En butiksejer ved Roskildevej i Taastrup, som ikke ønsker at stå frem med navn, fortæller, at hele vejen er spærret af, og at der i hvert fald holder 10 politibiler ude på gaden. Ifølge øjenvidnet er en mand blevet pågrebet.

- De undersøgte en mand før. Han fik en hvid dragt på og blev smidt ind i politibilen, fortæller han og tilføjer, at alle politifolk havde masker på.

Ifølge øjenvidnet, hvis identitet er Ekstra Bladet bekendt, blev manden formentlig stoppet i en bil.

Artiklen fortsætter under billedet...



Foto: Kenneth Meyer

Søren Reiff, der arbejder på en byggeplads ikke langt fra politigården, har set en ambulance med politieskorte køre ned af Herstedvestervej.

- Der var en lægebil og en ambulance med en motorcykel foran og en politibil bagved. De kørte umiddelbart mod motorvejen, fortæller han.

Han kan desuden fortælle, at to betjente står foran politigården, bevæbnet med maskingeværer.

Politiet arbejder også ved Taastrup Station. Det påvirker togtrafikken, oplyser DSB.

Opdateres...

Ved du noget? Så hører vi gerne fra dig. Kontakt os på mail 1224@eb.dk eller sms 1224 (koster almindelig sms-takst).